
Csillagközi felhők szerkezete és polarizációs mintázat összehasonlító elemzése

Kulcsszavak: molekulafelhő, csillagközi anyag, mágneses tér
A mágneses mezők meghatározó szerepet játszanak a csillagkeletkezés folyamatában minden léptékben. Tulajdonságaik - ideértve az erősséget és térbeli orientációt - pontos, részletes meghatározása elengedhetetlen ahhoz, hogy a molekulafelhők, csillagmagok és protoplanetáris korongok fizikai jellemzőit részletesen megérthessük.
Soler és Hennebelle  általános képet nyújtottak arról, hogyan alakul a sűrűséggradiens és a mágneses tér relatív orientációja turbulens molekulafelhőkben. Vizsgálataik szerint a két mennyiség közötti kapcsolat előnyösen párhuzamos vagy merőleges, attól függően, hogy milyen oszlopsűrűség tartományban történik a megfigyelés.
Munkám célja a mágneses tér és a molekulafelhők szerkezete közötti kapcsolat feltárása volt, két jól ismert molekulafelhő, a Heiles Cloud 1 (LDN 1251) és a Heiles Cloud 2 (HCL 2) molekulafelhő példáján keresztül. A vizsgálat során arra kerestem a választ, hogy milyen módon határozza meg a mágneses tér a felhők szerkezetét és dinamizmusát, illetve hogyan befolyásolja a mágneses tér orientációja a gáz- és porstruktúrák kialakulását, különösen a sűrűbb régiókban.
A kutatás központi módszere a Relatív Orientáció Hisztogram (Histogram of Relative Orientations - HRO) elemzés volt, amely a polarizációs vektorok és az oszlopsűrűség gradiensének relatív szögeit vizsgálja. Ez a módszer lehetővé teszi a mágneses tér és a gázszerkezetek irányultságának összehasonlítását. Az orientációk statisztikai vizsgálata kulcsfontosságú annak megértésében, hogy a mágneses tér irányítja-e a gázt az alacsony sűrűségű régiókban, és hogy hogyan áll ellen a mágneses tér a gravitációs összeomlásnak a nagyobb sűrűségű régiókban. Az ilyen vizsgálatok segítenek feltárni a molekulafelhők dinamikáját és morfológiáját, beleértve a filamentumok és csillagmagok kialakulását.
Az elemzés során összehasonlítottam a két vizsgálat eredményeit mindkét megfigyelt terület esetén. Az így kapott eredmények azt mutatják, hogy a két felhő eltérő tulajdonságokkal rendelkezik. 



